*Dreifibréf til fjármálafyrirtækja*

 *27. mars 2014*

*Tilvísun: 2012100051/14.0*

**Efni: Umræðuskjal nr. 6/2014 um drög að reglum um breytingu á reglum um eiginfjárkröfur og áhættugrunn fjármálafyrirtækja.**

Fjármálaeftirlitið hefur gefið út umræðuskjal nr. 6/2014. Umræðuskjalið inniheldur drög að reglum um breytingu á reglum nr. 215/2007, um eiginfjárkröfur og áhættugrunn fjármálafyrirtækja, með síðari breytingum. Reglurnar verða settar með heimild í 2. mgr. 84. gr. laga nr. 161/2002 um fjármálafyrirtæki.

Með þessu dreifibréfi gefur Fjármálaeftirlitið viðtakendum kost á að gera athugasemdir við drögin. Skjölin eru einnig birt á vefsíðu Fjármálaeftirlitsins, www.fme.is.

Með reglunum eru gerðar breytingar á reglum nr. 215/2007, sem rekja má til endurskoðunar á reglum Fjármálaeftirlitsins um stórar áhættuskuldbindingar. Vegna þessa hefur nýju ákvæði verið bætt við reglurnar sem varða áhættuskuldbindingar vegna mótaðila innan sömu samstæðu og fjármálafyrirtækið sjálft (sjá 8. gr.). Að auki hafa hugtök verið samræmd reglum um stórar áhættuskuldbindingar með þeim hætti að einungis verður notað eitt hugtak: „áhættuskuldbinding“ í báðum reglum, til að ná yfir enska hugtakið: „exposure“. Er sú samræming talin mikilvæg, þar eð hugtakið „áhættukrafa“ nær í reglunum bæði til enska hugtaksins „exposure“ og hugtaksins „credit claim“, sem hefur valdið rangtúlkunum á efnisákvæðum sem innleidd hafa verið í reglur Fjármálaeftirlitsins.

Með reglunum eru enn fremur uppfærðar tilvísanir í nokkra viðauka við núgildandi bankatilskipanir, 2006/48/EB og 2006/49/EB, sem innleiddir voru á grundvelli ákvæða 55. gr. A og 55. gr. B reglnanna. Uppfærðar tilvísanir taka mið af tilskipununum eins og þeim var breytt með tilskipunum 2009/111/EB og 2010/76/ESB. Með setningu reglnanna verður regluverk á fjármálamarkaði sem snýr að útreikningi á eiginfjárkröfum í samræmi við alþjóðlegu Basel 2.5 viðmiðin. Meðfylgjandi umræðuskjali nr. 6/2014 og eyðublaði vegna umsagna eru samsteyptar útgáfur af tilskipunum 2006/48/EB og 2006/49/EB, eins og þeim var breytt með tilskipunum 2009/111/EB, 2009/27/EB og 2009/83/EB (CRD II) og tilskipun 2010/76/ESB (CRD III). Að auki fylgir með samsteypt útgáfa af reglum nr. 215/2007, eins og þær líta út fyrir gildistöku breytingareglna samkvæmt umræðuskjali nr. 6/2014, en samsteypt útgáfa reglnanna verður gerð aðgengileg á heimasíðu FME í kjölfarið.

Að auki eru í reglunum gerðar nokkrar orðalagsbreytingar sem eru til komnar vegna atriða sem Fjármálaeftirlitið hafði orðið vart við í eftirliti á grundvelli reglnanna.

Með setningu reglnanna hefur Fjármálaeftirlitið lokið við að innleiða þá þætti tilskipunar 2010/76/ESB (CRD III) sem innleiða átti með reglum settum af stofnuninni, en áður hefur Fjármálaeftirlitið gefið út reglur um um kaupaukakerfi fjármálafyrirtækja, nr. 700/2011. Setning reglnanna er ennfremur liður í undirbúningi fyrir innleiðingu reglugerðar (ESB) nr. 575/2013, sem er hluti af CRD IV löggjöfinni og mun lögfesta Basel III viðmiðin innan EES.

Umsagnaraðilar eru vinsamlegast beðnir um að skila umsögnum rafrænt á sérstöku umsagnareyðublaði sem útbúið hefur verið vegna regludraga þessara. Umsagnareyðublaðið má nálgast á vefsíðu Fjármálaeftirlitsins með því að velja „Lög og tilmæli“-flipann á forsíðu og velja svo flokkinn „Umræðuskjöl“. Umsagnareyðublaðið skal sent á netfangið fme@fme.is.

Þess er óskað að athugasemdir vegna umræðuskjalsins verði sendar Fjármálaeftirlitinu ekki síðar en 16. apríl nk. Nánari upplýsingar veitir Hjálmar Stefán Brynjólfsson (hjalmar@fme.is).

Virðingarfyllst,

FJÁRMÁLAEFTIRLITIÐ

 *Halldóra E. Ólafsdóttir Hjálmar S. Brynjólfsson*